Ανακοίνωση για την έναρξη διαδικασίας εξέτασης όσον αφορά τους φραγμούς στο εμπόριο, κατά την έννοια του κανονισμού (ΕΚ) αριθ. 3286/94 του Συμβουλίου, που συνίσταται σε μέτρα που επιβλήθηκαν και σε εμπορικές πρακτικές τις οποίες ακολουθεί η Δημοκρατία της Τουρκίας σε σχέση με το εμπόριο φαρμακευτικών προϊόντων

(2003/C 311/04)

Στις 9 Οκτωβρίου 2003, η Επιτροπή έλαβε καταγγελία βάσει του άρθρου 4 του κανονισμού (ΕΚ) αριθ. 3286/94(1) (εφεξής "ο κανονισμός").

1. ΚΑΤΑΓΓΕΛΛΩΝ

Η καταγγελία υποβλήθηκε από την EFPIA (European Federation of Pharmaceutical Industries and Associations) εξ ονόματος εταιρειών κράτους μέλους που εξάγουν ή επιθυμούν να εξάγουν στη Δημοκρατία της Τουρκίας τα προϊόντα που καλύπτει η καταγγελία. Η EFPIA είναι μια ένωση μη κερδοσκοπικού χαρακτήρα η οποία έχει ως στόχο να προωθεί τα συμφέροντα της φαρμακευτικής βιομηχανίας και να ενεργεί για λογαριασμό της κατά την επιδίωξη των επιστημονικών, τεχνικών, οικονομικών και νομικών στόχων της.

2. ΠΡΟΪΟΝΤΑ

Τα εν λόγω προϊόντα είναι φαρμακευτικά προϊόντα που υπάγονται στις κλάσεις της Συνδυασμένης Ονοματολογίας: 2936-2939, 2941 και 3001-3006.

Εντούτοις, η εξέταση την οποία ξεκινά η Επιτροπή μπορεί επίσης να καλύψει άλλα προϊόντα, ειδικότερα τα προϊόντα για τα οποία τα ενδιαφερόμενα μέρη που θα αναγγελθούν εντός των προθεσμιών που αναφέρονται κατωτέρω (βλ. τμήμα 8) μπορούν να αποδείξουν ότι επηρεάζονται από τις εν λόγω πρακτικές.

3. ΑΝΤΙΚΕΙΜΕΝΟ

Η καταγγελία αφορά τους φραγμούς στο εμπόριο που οφείλονται, κατά τους ισχυρισμούς, στις τουρκικές πρακτικές και στα μέτρα και οδηγούν σε έλλειψη διαφάνειας, διακριτική εφαρμογή του συστήματος εισαγωγών, πωλήσεων και εμπορίας φαρμακευτικών προϊόντων, καθώς και στην εισαγωγή διακρίσεων κατά την τιμολόγηση και τις διαδικασίες εγκρίσεως φαρμακευτικών προϊόντων και κυκλωμάτων διανομής. Ο καταγγέλλων διαπιστώνει επίσης ότι δεν υπάρχει προστασία των εμπορικά ευαίσθητων στοιχείων που υποβάλλονται ως μέρος της διαδικασίας εγκρίσεως της εμπορίας.

4. ΙΣΧΥΡΙΣΜΟΣ ΠΕΡΙ ΦΡΑΓΜΩΝ ΣΤΟ ΕΜΠΟΡΙΟ

Η EFPIA ισχυρίζεται ότι οι τουρκικές πρακτικές που αναφέρονται στο τμήμα 3 αποτελούν φραγμούς στο εμπόριο κατά την έννοια του άρθρου 2 παράγραφος 1 του κανονισμού. Αυτές οι πρακτικές είναι οι ακόλουθες:

α) Διακριτική εφαρμογή του καθεστώτος εισαγωγών, πωλήσεων και εμπορίας φαρμακευτικών προϊόντων καθώς και του καθεστώτος για τον καθορισμό των τιμών αγοράς, τον καθορισμό των περιθωρίων και επιστροφής, των απαιτήσεων τοπικής παραγωγής και διανομής

Ο καταγγέλλων ισχυρίζεται ότι στη Δημοκρατία της Τουρκίας υπάρχουν διακρίσεις στη νομοθεσία και στην πρακτική κατά την εφαρμογή του συστήματος εισαγωγών, πωλήσεων και εμπορίας, καθώς και των διαδικασιών εγκρίσεως της εμπορίας και της διανομής φαρμακευτικών προϊόντων καθώς και στο καθεστώς τιμολόγησης και επιστροφής σε βάρος των εισαγόμενων φαρμάκων. Σύμφωνα με την καταγγελία αυτό οδηγεί σε δυσμενή μεταχείριση των εισαγόμενων φαρμακευτικών προϊόντων σε σύγκριση με τα τοπικά παραγόμενα νέα φάρμακα κοινόχρηστης ονομασίας και σε προνόμια στο καθεστώς επιστροφής που προορίζεται για τα τουρκικά προϊόντα.

Η EFPIA ισχυρίζεται ότι αυτές οι πρακτικές παραβιάζουν το άρθρο Ι της GATT 1994 (αρχή του μάλλον ευνοουμένου έθνους), το άρθρο ΙΙΙ.4 της GATT 1994 (αρχή εθνικής μεταχείρισης), το άρθρο Χ.1 της GATT 1994 (διαφάνεια και δημοσίευση νόμων και κανονισμών) και τα άρθρα 2.1 και 2.2 της συμφωνίας Τεχνικών Φραγμών στο Εμπόριο (TBT) (εφαρμογή τεχνικών κανονισμών). Επιπλέον, ο καταγγέλλων ισχυρίζεται ότι οι τουρκικές εμπορικές πρακτικές και τα μέτρα παραβιάζουν το άρθρο ΧΙ.1 (δεν επιτρέπονται οι απαγορεύσεις) και το άρθρο 2 της συμφωνίας TRIMs (απαγόρευση επενδυτικών μέτρων σε σχέση με το εμπόριο που παραβιάζουν τα άρθρα ΙΙΙ και ΧΙ της GATT).

β) Άλλοι φραγμοί στο εμπόριο

Οι άλλοι φραγμοί στο εμπόριο, κατά τους ισχυρισμούς, αφορούν την έλλειψη προστασίας για τα ευαίσθητα από εμπορικής πλευράς στοιχεία που υποβάλλονται στο πλαίσιο της διαδικασίας εγκρίσεως της εμπορίας. Η EFPIA προβάλλει τον ισχυρισμό ότι αυτό ισοδυναμεί με προφανή παραβίαση του άρθρου 39.3 της συμφωνίας για τις εμπορικές πτυχές των δικαιωμάτων πνευματικής ιδιοκτησίας (συμφωνία TRIP).

Τέλος, ο καταγγέλλων ισχυρίζεται ότι, από κοινού, ο επιπτώσεις των διαφόρων αυθαίρετων ρυθμιστικών πρακτικών και διακρίσεων και η έλλειψη διαφάνειας ισοδυναμούν με παραβίαση των υποχρεώσεων της Τουρκίας στο πλαίσιο του άρθρου ΧΧΙΙΙ.1 β) της GATT 1994.

Με βάση τις διαθέσιμες πληροφορίες για τα γεγονότα και τα αποδεικτικά στοιχεία που υποβλήθηκαν, η Επιτροπή πιστεύει ότι υπάρχουν επαρκή εκ πρώτης όψεως αποδεικτικά στοιχεία για το ότι τα τουρκικά μέτρα και οι ανωτέρω πρακτικές, και ειδικότερα η διακριτική εφαρμογή του καθεστώτος εισαγωγών, πωλήσεων και εμπορίας φαρμακευτικών προϊόντων καθώς και των μέτρων και περιθωρίων διανομής και εμπορίας, εισάγουν διακρίσεις έναντι των εισαγόμενων προϊόντων και έτσι φαίνεται ότι είναι αντίθετα από τα προαναφερθέντα άρθρα.

5. ΙΣΧΥΡΙΣΜΟΣ ΠΕΡΊ ΔΥΣΜΕΝΩΝ ΓΙΑ ΤΙΣ ΣΥΝΑΛΛΑΓΕΣ ΣΥΝΕΠΕΙΩΝ

Η EFPIA προβάλλει τον ισχυρισμό ότι τα μέλη της υφίστανται τις δυσμενείς εμπορικές συνέπειες κατά την έννοια του άρθρου 2 παράγραφος 4 του κανονισμού και ότι απειλούνται να επηρεαστούν δυσμενώς στο προσεχές μέλλον.

Οι δυσμενείς επιπτώσεις που έχουν για το εμπόριο οι τουρκικές αδιαφανείς πρακτικές και η νομοθεσία που εισάγουν διακρίσεις και περιορίζουν τις συναλλαγές αποδεικνύονται από τις απώλειες επί των πωλήσεων και των εσόδων λόγω κυρίως των συστημάτων τιμολόγησης και επιστροφής που εφαρμόζονται με διακρίσεις. Επιπλέον, άλλες συνέπειες οφείλονται στις απαιτήσεις τοπικής παραγωγής που προϋποθέτουν σοβαρό κόστος για την ευρωπαϊκή φαρμακευτική βιομηχανία και στη μείωση της ανταγωνιστικότητας λόγω της αδυναμίας της να επιτύχει οικονομίες κλίμακας. Αυτό έχει σημαντικές συνέπειες που συνίστανται σε απώλειες των επενδύσεων, των φορολογικών εσόδων και της απασχόλησης λόγω της υποχρεωτικής εγκατάστασης της παραγωγής στην Τουρκία.

Επίσης τα αποδεικτικά στοιχεία που υποβλήθηκαν σχετικά με τις εμπορικές ζημίες αφορούν άλλες συνέπειες αυτών των φραγμών δεδομένου ότι οι τουρκικές επιχειρήσεις κάνουν καταχρηστική χρήση των στοιχείων που αναπτύσσουν οι κοινοτικές επιχειρήσεις, τα οποία εν συνεχεία χρησιμοποιούν για την έγκριση παραγωγής και εμπορίας αντιγράφων νέων προϊόντων.

Φαίνεται επομένως ότι αυτές οι πληροφορίες αποτελούν εκ πρώτης όψεως επαρκή στοιχεία που αποδεικνύουν τις δυσμενείς εμπορικές συνέπειες κατά την έννοια του άρθρου 2 παράγραφος 4 του κανονισμού.

6. ΣΥΜΦΕΡΟΝ ΤΗΣ ΚΟΙΝΟΤΗΤΑΣ

Η φαρμακευτική βιομηχανία είναι ένας σημαντικός εργοδότης στην ΕΕ: το 2001 ο τομέας απασχολούσε περίπου 580000 άτομα. Οι εξαγωγές αποτελούν ένα σημαντικό στοιχείο του κύκλου εργασιών αυτής της βιομηχανίας, δηλαδή περίπου το 19 %.

Σχετικά με αυτό, φαίνεται σημαντικό να διασφαλιστεί η ίση μεταχείριση της φαρμακευτικής βιομηχανίας της ΕΕ στις ταχέως αναπτυσσόμενες αγορές τρίτων χωρών όπως η Τουρκία, με την εξάλειψη των φραγμών στο εμπόριο. Επιπλέον, είναι επίσης σημαντικό να εξασφαλιστεί το ότι οι εμπορικοί εταίροι της ΕΕ συμμορφούνται πλήρως με τις υποχρεώσεις τους στο πλαίσιο των συμφωνιών του ΠΟΕ. Είναι επίσης προς το συμφέρον της Κοινότητας να εξασφαλίσει την ορθή εφαρμογή της συμφωνίας τελωνειακής ένωσης ΕΚ-Τουρκίας, η οποία καθιερώνει μια ιδιαίτερα στενή σχέση μεταξύ της ΕΕ και της Τουρκίας. Πολλά από τα ζητήματα που θίγονται σ' αυτήν την καταγγελία για φραγμούς στο εμπόριο έχουν ήδη αποτελέσει αντικείμενο συζητήσεων στο πλαίσιο της μικτής επιτροπής τελωνειακής ένωσης ΕΚ-Τουρκίας, της επιτροπής σύνδεσης ΕΚ-Τουρκίας και του Συμβουλίου σύνδεσης ΕΚ-Τουρκίας, παρόλο που δεν βρέθηκε μέχρι σήμερα ικανοποιητική λύση. Κατά τη διάρκεια της παρούσας έρευνας, η Επιτροπή θα εξακολουθήσει να επιδιώκει μια λύση για τα εμπόδια πρόσβασης στην αγορά μέσω του διμερούς διαλόγου, λαμβάνοντας επίσης υπόψη τις υποχρεώσεις που ανέλαβε η Τουρκία στο πλαίσιο της συμφωνίας τελωνειακής ένωσης ΕΚ-Τουρκίας.

Υπό αυτές τις περιστάσεις, θεωρείται ότι είναι προς το συμφέρον της Κοινότητας να αρχίσει διαδικασία εξέτασης.

7. ΔΙΑΔΙΚΑΣΙΑ

Αφού αποφάσισε, κατόπιν διαβουλεύσεων με τη συμβουλευτική επιτροπή που συστάθηκε βάσει του κανονισμού, ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας εξέτασης για τις νομικές και πραγματικές πτυχές της υπόθεσης, και ότι αυτή η διαδικασία είναι προς το συμφέρον της Κοινότητας, η Επιτροπή άρχισε εξέταση σύμφωνα με το άρθρο 8 του κανονισμού.

Τα ενδιαφερόμενα μέρη μπορούν να αναγγελθούν και να γνωστοποιήσουν τις απόψεις τους γραπτώς για συγκεκριμένα θέματα που θίγονται στην καταγγελία, υποβάλλοντας αποδεικτικά στοιχεία.

Επιπλέον, η Επιτροπή θα προβεί σε ακρόαση των μερών που θα το ζητήσουν γραπτώς όταν αναγγελθούν, υπό την προϋπόθεση ότι το αποτέλεσμα της διαδικασίας τα αφορά πρωτίστως.

Η παρούσα ανακοίνωση δημοσιεύεται σύμφωνα με το άρθρο 8 παράγραφος 1 στοιχείο α) του κανονισμού.

8. ΠΡΟΘΕΣΜΙΑ

Κάθε πληροφορία σχετικά με το θέμα αυτό και κάθε αίτηση για ακρόαση πρέπει να φθάσουν στην Επιτροπή το αργότερο εντός 30 ημερών από την ημερομηνία δημοσίευσης της παρούσας ανακοίνωσης και πρέπει να αποσταλούν γραπτώς στην εξής διεύθυνση:

Ευρωπαϊκή Επιτροπή Γενική Διεύθυνση Εμπορίου Mr. Ignacio García Bercero, ΓΔ Εμπορίου D.3 CHAR 9/74 B - 1049 Βρυξέλλες Φαξ (32-2) 299 32 64

(1) Κανονισμός (ΕΚ) αριθ. 3286/94 του Συμβουλίου της 22ας Δεκεμβρίου 1994 που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΕΕ L 349 της 31.12.1994, σ. 71). Κανονισμός όπως τροποποιήθηκε από τον κανονισμό (ΕΚ) αριθ. 356/95 (ΕΕ L 41 της 23.2.1995, σ. 3).